b'\n_START_ARTICLE_\nKlub lije\xc4\x8denih alkoholi\xc4\x8dara\n_START_PARAGRAPH_\nKlubovi lije\xc4\x8denih alkoholi\xc4\x8dara sinonim su za rehabilitaciju u alkoholizmu. U suzbijanju i rje\xc5\xa1avanju problema vezanih uz pijenje alkoholnih pi\xc4\x87a i alkoholizam u Hrvatskoj od ranih \xc5\xa1ezdesetih godina vode\xc4\x87u ulogu ima Zagreba\xc4\x8dka alkoholo\xc5\xa1ka \xc5\xa1kola, predvo\xc4\x91ena istaknutim psihijatrom prof. dr. Vladimirom Hudolinom. U okvirima sveobuhvatnih socijalno-psihijatrijskih programa osnivaju se i zauzimaju va\xc5\xbenu ulogu klubovi lije\xc4\x8denih alkoholi\xc4\x8dara.\n_START_SECTION_\nPovijest\n_START_PARAGRAPH_\n1. travnja 1964. godine, otvoren je Centar za prou\xc4\x8davanje i suzbijanje alkoholizma u Klinici za psihijatriju KB "Dr. Mladen Stojanovi\xc4\x87", dana\xc5\xa1njoj KB Sestre milosrdnice u Zagrebu, a u okviru Centra osnovan je prvi klub lije\xc4\x8denih alkoholi\xc4\x8dara - Ogledni klub, a u jesen iste godine osnovan je prvi gradski klub - Klub "Maksimir". Taj se dan obilje\xc5\xbeava Danom klubova lije\xc4\x8denih alkoholi\xc4\x8dara._NEWLINE_U po\xc4\x8detku su se klubovi osnivali kao veliki op\xc4\x87inski klubovi i okupljali su lije\xc4\x8dene alkoholi\xc4\x8dare radi odr\xc5\xbeavanja apstinencije i izmjene njihova pona\xc5\xa1anja. Va\xc5\xbean doprinos i prekretnica u klubovima bilo je uvo\xc4\x91enje obiteljskog lije\xc4\x8denja u podru\xc4\x8dje suzbijanja i lije\xc4\x8denja alkoholizma 1975., odnosno obiteljskog pristupa u klubove lije\xc4\x8denih alkoholi\xc4\x8dara. Zapo\xc4\x8delo se s osnivanjem malih obiteljskih klubova u mjesnim zajednicama, do kojih bi se dolazilo za desetak minuta od stana. Klubovi su okupljali 10 do 12 obitelji i u njima je cijela obitelj mogla dobivati dugotrajnu podr\xc5\xa1ku._NEWLINE_Slijedio je pravi procvat klubova i njihov je broj naglo rastao, da bi ih u predratnom razdoblju djelovalo vi\xc5\xa1e od 600. Takvom razvoju svakako je pridonosio u to vrijeme prelazak s "bolni\xc4\x8dkih" na "izvanbolni\xc4\x8dke" programe lije\xc4\x8denja alkoholi\xc4\x8dara. 1980-ih godina se po\xc4\x8delo \xc4\x8diniti da je bolnica nu\xc5\xbeno zlo u postupku lije\xc4\x8denja alkoholi\xc4\x8dara. \xc4\x8cak se govorilo o mogu\xc4\x87nosti lije\xc4\x8denja alkoholi\xc4\x8dara bez ve\xc4\x87ih komplikacija isklju\xc4\x8divo u klubovima lije\xc4\x8denih alkoholi\xc4\x8dara.\n_START_SECTION_\nKlubovi u Republici Hrvatskoj\n_START_PARAGRAPH_\n1990. godine dolazi do temeljnih promjena u dru\xc5\xa1tvenom, politi\xc4\x8dkom i ekonomskom smislu, \xc5\xa1to se je odrazilo i na djelovanje klubova. Po\xc4\x8detak Domovinskog rata i okupacija dijela hrvatskog teritorija od strane srpskog agresora, dovodi do prestanka djelovanja i raspada tri \xc4\x8detvrtine klubova. Mnogi \xc4\x8dlanovi klubova uklju\xc4\x8deni su u obranu domovine, mnogi su raseljeni, neki ubijeni. Izostala je stru\xc4\x8dna i nov\xc4\x8dana podr\xc5\xa1ka, javili su se problemi prostorija. Usprkos svim pote\xc5\xa1ko\xc4\x87ama dio klubova odr\xc5\xbeao je i u najte\xc5\xbeim uvjetima kontinuitet u radu, rade\xc4\x87i \xc4\x8dak i za vrijeme uzbuna, zahvaljuju\xc4\x87i prvenstveno dugogodi\xc5\xa1njim apstinentima i podr\xc5\xa1ci od strane bolnica koje se bave lije\xc4\x8denjem alkoholizma. Sve su se ostale slu\xc5\xbebe bavile rastu\xc4\x87om problematikom vezanom uz ratna stradanja, te su problemi pijenja i alkoholizma potisnuti u drugi plan. Bolni\xc4\x8dko lije\xc4\x8denje je jedini na\xc4\x8din lije\xc4\x8denja koji je odr\xc5\xbean u ratu i nakon njega. Bolnica je ponovno do\xc5\xa1la u sredi\xc5\xa1te zbivanja kao "organizirani model" kontinuirane skrbi o alkoholi\xc4\x8darima._NEWLINE_Ve\xc4\x87 1992. godine zapo\xc4\x8dinje se obnavljati rad klubova. U kriti\xc4\x8dnom, ratnom razdoblju dugogodi\xc5\xa1nji apstinenti odr\xc5\xbeali su kontinuitet djelovanja klubova, te od 1993. godine zapo\xc4\x8dinje edukacija velikog broja dugogodi\xc5\xa1njih apstinenata, prvenstveno iz Zagreba, kako bi se osposobili za \xc5\xa1to kvalitetniji rad u klubovima, sada u ulozi laik-terapeuta, odnosno dostru\xc4\x8dnih djelatnika. Obnavlja se kvaliteta rada u klubovima, osnivaju se novi klubovi, o\xc5\xbeivljavaju izvanklubske aktivnosti. Klubovi se radi unapre\xc4\x91ivanja svoga djelovanja, me\xc4\x91usobne suradnje i zajedni\xc4\x8dkih aktivnosti, redovito mjese\xc4\x8dno okupljaju na op\xc4\x87inskim razinama u koordinacijama od 3-10 klubova, na \xc5\xbeupanijskim zajednicama, a od 2000. godine i u Hrvatskom savezu klubova lije\xc4\x8denih alkoholi\xc4\x8dara, sa sjedi\xc5\xa1tem pri Klinici za psihijatriju KB "Sestre milosrdnice". Sa 210 klubova danas su najve\xc4\x87a udruga na podru\xc4\x8dju zdravstvenog i socijalnog djelovanja._NEWLINE_Klubovi lije\xc4\x8denih alkoholi\xc4\x8dara su se tijekom 40 godina svojega postojanja razvijali i mijenjali, prate\xc4\x87i promjene u dru\xc5\xa1tvu, \xc5\xa1to je razumljivo budu\xc4\x87i da su i sami dru\xc5\xa1tvene organizacije, odnosno udruge.\n_START_SECTION_\nKlubovi u Italiji\n_START_PARAGRAPH_\nKrajem 1979 Prof. Vladimir Hudolin sa suradnicima pozvan je na prvi te\xc4\x8daj Socijalno-medicinskog pristupa alkoholizam, kako je tada nazvan, u bolnicu Santa Maria della Misericordia Hospital u Udinama, Italija. Ubrzo potom prvi Klub lije\xc4\x8denih alkoholi\xc4\x8dara je osnovan u Trstu. Prof. Hudolin i suradnici su bili prvi gostuju\xc4\x87i predava\xc4\x8di u tom klubu. Iz Trsta i Friuli-Venezia Giulia, KLA su se pro\xc5\xa1irili Italijom i ra\xc4\x8duna se da ih danas ima vi\xc5\xa1e od 2,200.\n_START_SECTION_\nSvjetska organizacija udruga klubova lije\xc4\x8denih alkoholi\xc4\x8dara\n_START_PARAGRAPH_\nSvjetski savez klubova lije\xc4\x8denih alkoholi\xc4\x8dara (eng. World Association of the Clubs of Alcoholics in Treatment (W.A.C.A.T.) imao je osniva\xc4\x8dki kongres 16.-21.10.2007. g. u Udinama (Italija)._NEWLINE_Osniva\xc4\x8dka skup\xc5\xa1tina otvorena je sve\xc4\x8danom ceremonijom kojom su predsjedavali Ennio Palmesino, predsjednik AICAT-a (Saveza klubova lije\xc4\x8denih alkoholi\xc4\x8dara Italije), Maria Claudia Diotti, predsjednica ARCAT (Regionalnih saveza klubova lije\xc4\x8denih alkoholi\xc4\x8dara Italije) i Francesco Piani, predsjednik Europske \xc5\xa1kole alkohologije i ekolo\xc5\xa1ke psihijatrije (Scuola Europea di alcologia e psichiatria ecologica)._NEWLINE_Pristupnu povelju potpisali su prisutni delegati iz dvadeset svjetskih zemalja (Argentine, Bjelorusije, Bolivije, Brazila, \xc4\x8cilea, Danske, Ekvadora, Estonije, Gr\xc4\x8dke, Indije, Italije, Hrvatske, Kenije, Mauretanije, Norve\xc5\xa1ke, Rumunjske, Slovenije, \xc5\xa0panjolske, \xc5\xa0ri Lanke i \xc5\xa0vedske)._NEWLINE_Organizacija radi na pobolj\xc5\xa1anju kvaliteta \xc5\xbeivota na Zemlji, promoviraju\xc4\x87i i \xc4\x8duvaju\xc4\x87i zdravlje svih pojedinaca, obitelji i zajednica na planetu, posebice kroz prevenciju i smanjenje problema vezanih uz alkohol diljem svijeta, promoviraju\xc4\x87i i razvijaju\xc4\x87i \xc5\xa1irenje KLA, te uz socijalno-ekolo\xc5\xa1ki pristup problema vezanih uz alkohol i mije\xc5\xa1anih problema._NEWLINE_Organizacija osigurava jedinstvo metodologije i terminologije u pristupu obiteljima s problemom pijenja i obrazovanja djelatnika u Klubu, kako bi se o\xc4\x8duvala jedinstvenost Hudolinove metode oporavka alkoholi\xc4\x8dara u svim Klubovima svijeta. Organizacija je internacionalno forumsko tijelo za koordinaciju nacionalnih Saveza klubova lije\xc4\x8denih alkoholi\xc4\x8dara.\n_START_SECTION_\nAktivnosti koje su prethodile osnivanju\n_START_PARAGRAPH_\nOd 1997.g. odr\xc5\xbeavaju se me\xc4\x91unarodni te\xc4\x8dajevi senzibilizacije u Lignanu (u Italiji), na kojima su sudjelovali mnogi inozemni predstavnici, \xc5\xa1to pokazalo izravno zaslu\xc5\xbeno za osnivanje Klubova u Bugarskoj, Danskoj, Norve\xc5\xa1koj, Novom Zelandu, Poljskoj, Slova\xc4\x8dkoj i \xc5\xa0vedskoj._NEWLINE_Za \xc5\xa1irenje Klubova u ve\xc4\x87inu zemalja gdje ovi aktualno djeluju zaslu\xc5\xbeni su \xc4\x8dlanovi Talijanske mre\xc5\xbee Klubova lije\xc4\x8denih alkoholi\xc4\x8dara, potom te\xc4\x8dajevi senzibilizacije Europske \xc5\xa1kole alkohologije i ekolo\xc5\xa1ke psihijatrije (koje su poha\xc4\x91ale osobe iz zemalja u kojima su potom i osnivani Klubovi). Klubove zemalja Isto\xc4\x8dne Europe i Klubove zemalja Tre\xc4\x87eg svijeta izravno financiraju \xc4\x8dlanovi talijanskog saveza klubova - AICAT-a, organizacije povezane s AICAT-om, te sam AICAT._NEWLINE_2004. u Veroni, na godi\xc5\xa1njoj skup\xc5\xa1tini Saveza klubova lije\xc4\x8denih alkoholi\xc4\x8dara Italije (AICAT) od strane ondje prisutnih delegata iz dvanaest zemalja slu\xc5\xbebeno artikulirana ideja o nu\xc5\xbenosti osnivanja Svjetskog saveza, a zada\xc4\x87u pripreme osnivanja na sebe su preuzeli \xc4\x8delnici talijanskog saveza klubova lije\xc4\x8denih alkoholi\xc4\x8dara.\n_START_SECTION_\nOrganizacija\n_START_PARAGRAPH_\nKlubovi su organizirani kao udruge gra\xc4\x91ana na principima samopomo\xc4\x87i i uzajamne pomo\xc4\x87i. U Hrvatskoj sada djeluje mre\xc5\xbea od 210 klubova lije\xc4\x8denih alkoholi\xc4\x8dara, razli\xc4\x8dite gusto\xc4\x87e, vezana uz ve\xc4\x87a gradska ili \xc5\xbeupanijska sredi\xc5\xa1ta. U Zajednici klubova lije\xc4\x8denih alkoholi\xc4\x8dara Zagreba okupljena su 82 kluba._NEWLINE_Klubovi okupljaju 10 do 12 obitelji. U njima se provodi obiteljski postupak uz anga\xc5\xbeman stru\xc4\x8dnih djelatnika i uz pomo\xc4\x87 educiranih dugogodi\xc5\xa1njih apstinenata, tzv. dostru\xc4\x8dnih djelatnika, a pod supervizijom stru\xc4\x8dnjaka.\n_START_SECTION_\nObiteljska terapija\n_START_PARAGRAPH_\nObiteljskim postupkom se katalizira promjena pona\xc5\xa1anja u obiteljskom sustavu, rast i sazrijevanje obitelji i uspostava na\xc4\x8dina \xc5\xbeivota bez alkohola za cijelu obitelj. Klubove koje rade bez stru\xc4\x8dnog djelatnika \xc4\x8dlanovi obitelji brzo napu\xc5\xa1taju, a rehabilitaciju nastavlja sam alkoholi\xc4\x8dar, \xc5\xa1to ne daje ni pribli\xc5\xbene rezultate kao rehabilitacija cijele obitelji._NEWLINE_Provo\xc4\x91enje obiteljskog postupka u klubovima i prisutnost stru\xc4\x8dnih djelatnika, te uklju\xc4\x8divanje u programe za\xc5\xa1tite zdravlja i suzbijanje problema vezanih uz pijenje i alkoholizam u lokalnoj zajednici i \xc5\xa1ire, razlikuje klubove lije\xc4\x8denih alkoholi\xc4\x8dara od Anonimnih alkoholi\xc4\x8dara._NEWLINE_Suvremeni na\xc4\x8din brige o zdravlju i rada u zdravstvenoj za\xc5\xa1titi jest integracija samopomo\xc4\x87i i uzajamne pomo\xc4\x87i u programe lije\xc4\x8denja i rehabilitacije. Samo na takav na\xc4\x8din mo\xc5\xbee se posti\xc4\x87i bolje zdravlje, \xc5\xa1to ujedno zna\xc4\x8di bolju kvalitetu \xc5\xbeivota.\n_START_SECTION_\nIzdava\xc4\x8dka djelatnost\n_START_PARAGRAPH_\nHrvatski savez i Zajednica klubova lije\xc4\x8denih alkoholi\xc4\x8dara Zagreba izdaju svoj mjese\xc4\x8dnik "Alkoholo\xc5\xa1ki glasnik", koji predstavlja svojevrsni stru\xc4\x8dno-informativni vodi\xc4\x8d kroz probleme pijenja, alkoholizma, lije\xc4\x8denja i rehabilitacije alkoholi\xc4\x8dara, a napose kroz klubove lije\xc4\x8denih alkoholi\xc4\x8dara. Glasnik ima svoje web stranice na adresi www.hskla.hr, 2003. tiskan je i priru\xc4\x8dnik - Zbornik stru\xc4\x8dnih radova Alkoholo\xc5\xa1kog glasnika. Tiskaju se i brojni promid\xc5\xbebeni materijali koji se distribuiraju gra\xc4\x91anima. Dugogodi\xc5\xa1nje, do 2006., u radio emisiji Vi i Va\xc5\xa1e zdravlje, Drugog programa radio Zagreba bio je je pola satni tjedni termin za klubove lije\xc4\x8denih alkoholi\xc4\x8dara._NEWLINE_Hrvatski savez i Zajednica klubova Zagreba organizirali su i Trijezni telefon uz koga svako prije podne de\xc5\xbeuraju dugogodi\xc5\xa1nji apstinenti, na usluzi gra\xc4\x91anima, daju\xc4\x87i informacije o klubovima, lije\xc4\x8denju, iznose\xc4\x87i svoja iskustva i poti\xc4\x8du\xc4\x87i zainteresirane na prvi korak.\n_START_SECTION_\nAktivnosti\n_START_PARAGRAPH_\nHrvatski savez, udru\xc5\xbeenja klubova i klubovi organiziraju i niz drugih aktivnosti, za posebno je istaknuti sportske igre i ve\xc4\x8deri poezije, pod motom sportom protiv ovisnosti, odnosno poezijom protiv ovisnosti._NEWLINE_Klubovi lije\xc4\x8denih alkoholi\xc4\x8dara su otvoreni prema zajednici u kojoj djeluju i da se uz svoju osnovnu djelatnost uklju\xc4\x8duju i u preventivne aktivnosti na planu suzbijanja problematike vezane uz prekomjerno pijenje, alkoholizam i druge ovisnosti, kao i u programe za\xc5\xa1tite i unapre\xc4\x91enja du\xc5\xa1evnog zdravlja i zdravog na\xc4\x8dina \xc5\xbeivljenja.'